
1.	A GYÓGYSZER NEVE
[bookmark: _Hlk144990080]
Flector forte 20 mg/g gél


2.	MINŐSÉGI ÉS MENNYISÉGI ÖSSZETÉTEL

1 g gélben a diklofenák 23,2 mg diklofenák‑dietilamin formájában található, ami megfelel 20 mg diklofenák‑nátriumnak.

Ismert hatású segédanyagok:
1 g gél 60 mg propilénglikolt (E 1520), 0,2 mg butilhidroxitoluolt (E 321) és eukaliptuszolajat (limonént tartalmaz) tartalmaz.

A segédanyagok teljes listáját lásd a 6.1 pontban.


3.	GYÓGYSZERFORMA

Gél.
Fehér vagy törtfehér, homogén gél.


4.	KLINIKAI JELLEMZŐK

4.1	Terápiás javallatok

Felnőtteknek és 14 éves vagy idősebb serdülőknek
Akut húzódások, rándulások, vagy ütéses sérülések miatti zúzódások okozta fájdalom – például sport- és baleseti sérülések esetén – rövid távú, helyi, tüneti kezelésére.

4.2	Adagolás és alkalmazás 

Adagolás

Felnőtteknek és 14 éves vagy idősebb serdülőknek: 

A kezelendő érintett terület méretétől függően cseresznye méretűtől dió méretűig terjedő mennyiség szükséges, ami 1–4 g gélnek felel meg (23,2-92,8 mg diklofenák-dietilamin, ami 20-80 mg diklofenák-nátriumnak felel meg). 

A Flector forte gélt naponta kétszer kell alkalmazni (lehetőleg reggel és este).

A maximális napi dózis 8 g gél, ami 185,6 mg diklofenák-dietilaminnak felel meg (ami 160 mg diklofenák-nátriumnak felel meg).

Különleges betegcsoportok

Idősek
Nincs szükség speciális dózismódosításra. Az esetleges mellékhatások miatt az időseknél fokozott figyelemmel kell kísérni a kezelést.

Vesekárosodásban szenvedő betegek
Vesekárosodásban szenvedő betegeknél nem szükséges a dózis csökkentése.

Májkárosodásban szenvedő betegek
Májkárosodásban szenvedő betegeknél nem szükséges a dózis csökkentése.

Gyermekek és serdülők
14 év alatti gyermekek 
Nem áll rendelkezésre elegendő adat a kezelés hatásosságára és biztonságosságára vonatkozóan a 14 év alatti gyermekeknél (lásd még a 4.3 pontot).

A kezelés időtartama
Az alkalmazás időtartama függ az indikációtól és a beteg terápiás válaszától.
Orvosi tanácsadás nélkül a Flector forte gélt nem szabad serdülőknél (14 éves kortól) 1 hétnél, felnőtteknél 2 hétnél hosszabb ideig alkalmazni. 
Ha a tünetek súlyosbodnak, vagy 3–5 nap elteltével sem javulnak, a betegnek orvoshoz kell fordulnia.

Az alkalmazás módja
Bőrön történő külsőleges alkalmazás.

A gélt a test érintett területeire vékonyan fel kell vinni, majd óvatosan be kell masszírozni a bőrbe. Ezután a kezet papírtörlővel meg kell törölni, majd meg kell mosni, kivéve, ha a kéz a kezelendő terület. 
Túl sok gél véletlen alkalmazása esetén a felesleges gélt papírtörlővel kell letörölni.
A papírtörlőt a háztartási szemétbe kell helyezni, ezzel megakadályozva, hogy a fel nem használt gyógyszer a vízi környezetbe kerüljön.
Kötés alkalmazása előtt néhány percet várni kell, hogy a gél megszáradjon a bőrön. A zuhanyzás vagy fürdés megkezdése előtt meg kell várni, amíg a gél a bőrön megszárad.

4.3	Ellenjavallatok

· A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.
· Acetilszalicilsavval vagy más nem-szteroid gyulladáscsökkentőkkel (NSAID) szembeni túlérzékenység, amely asthmás rohamok, urticaria, akut rhinitis vagy angioödéma formájában jelentkezhet.
· Nyílt sebeken; gyulladással vagy bőrfertőzéssel érintett, valamint ekcémás bőrfelületen; valamint nyálkahártyán történő alkalmazás.
· Terhesség harmadik trimesztere.
· 14 év alatti életkor. 

4.4	Különleges figyelmeztetések és az alkalmazással kapcsolatos óvintézkedések

A diklofenák topicalis alkalmazása utáni szisztémás mellékhatások lehetősége nem zárható ki, ha a gyógyszert nagy bőrfelületen és hosszabb ideig alkalmazzák (lásd a diklofenák szisztémás gyógyszerformáinak alkalmazási előírását). 

A Flector forte csak ép, nem beteg bőrön alkalmazható, bőrsérüléseken vagy nyílt sebeken nem. Nem kerülhet szembe vagy nyálkahártyára, és nem szabad lenyelni.

A Flector forte nem okkluzív kötszerekkel használható, de nem szabad légmentesen záró, okkluzív kötszerrel együtt használni.
Azok a betegek, akik asthmában, szénanáthában, az orrnyálkahártya duzzanatában (ún. orrpolipok) vagy krónikus obstruktív tüdőbetegségben, krónikus légúti fertőzésekben (különösen szénanáthához hasonló tünetekkel) szenvednek, az asthmás rohamok (ún. analgetikum-intolerancia / analgetikus asthma), helyi bőr- vagy nyálkahártya-duzzanat (ún. Quincke-oedema) vagy urticaria nagyobb kockázatának vannak kitéve, mint más betegek, amikor a Flector forte gélt alkalmazzák.
Ezeknél a betegeknél a Flector forte csak bizonyos óvintézkedések (sürgősségi ellátásra való felkészültség) és közvetlen orvosi felügyelet mellett alkalmazható. Ugyanez vonatkozik azokra a betegekre is, akik más anyagokra is allergiásak, amik például bőrtüneteket, viszketést vagy urticariát okoznak náluk.

Ha a Flector forte-kezelés során bőrkiütés jelentkezik, a kezelést le kell állítani.

A kezelés során fényérzékenység léphet fel, ami a napfénynek való kitettség után bőrreakciók megjelenését okozhatja.

Megelőző intézkedéseket kell tenni, hogy gyermek ne érintkezzen azon bőrfelületekkel, amelyeken a gélt alkalmazták.

Ismert hatású segédanyagok
[bookmark: _Hlk220924019]Ez a gyógyszer 60 mg propilénglikolt (E 1520) tartalmaz grammonként. 

Ez a gyógyszer butilhidroxitoluolt (E 321) tartalmaz, amely helyi bőrreakciókat (pl. kontakt dermatitist), illetve szem- és nyálkahártya-irritációt okozhat. 

Ez a gyógyszer limonént tartalmazó eukaliptuszolajat tartalmaz, amely allergiás reakciókat okozhat.

4.5	Gyógyszerkölcsönhatások és egyéb interakciók

Mivel a topicalisan alkalmazott diklofenák szisztémás felszívódása nagyon alacsony, az ilyen kölcsönhatások a rendeltetésszerű használat mellett nagyon valószínűtlenek.

4.6	Termékenység, terhesség és szoptatás

Terhesség
Nincsenek klinikai adatok a Flector forte terhesség alatti alkalmazásáról. Még ha a szisztémás expozíció alacsonyabb is, mint az oralis alkalmazásnál, nem ismert, hogy a topicalis alkalmazás után elért szisztémás diklofenák-expozíció káros lehet-e az embrióra/magzatra. A szisztémás felszívódású NSAID-okkal végzett kezelés tapasztalataira hivatkozva a következők ajánlottak: 
A prosztaglandin-szintézis gátlása károsan befolyásolhatja a terhességet és/vagy az embrió, illetve a magzat fejlődését. Epidemiológiai vizsgálatok eredményei arra utalnak, hogy a prosztaglandinszintézis-inhibitor alkalmazása a terhesség korai szakaszában megnövelheti a spontán vetélés, a szívfejlődési rendellenességek és a gastroschisis kockázatát. A szívfejlődési rendellenességek abszolút kockázata kevesebb mint 1%-ról körülbelül 1,5%-ra emelkedett. A kockázat a nagyobb dózissal és a kezelés hosszabb időtartamával vélhetően növekszik. Állatokon végzett vizsgálatokban kimutatták, hogy a prosztaglandinszintézis-gátlók alkalmazása növeli a beágyazódás előtti és utáni veszteséget, valamint az embrionális-magzati elhalálozást. 
Ráadásul az egyes – többek között cardiovascularis – fejlődési rendellenességek incidenciájának növekedéséről számoltak be állatoknál a prosztaglandinszintézis-gátlók organogenezis időszakában történő alkalmazásakor. A terhesség első és második trimeszterében a Flector forte alkalmazása nem javasolt, hacsak nem feltétlenül szükséges. Alkalmazása esetén a lehető legkisebb dózist kell alkalmazni a lehető legrövidebb ideig.

A terhesség harmadik trimeszterében a prosztaglandin-szintetáz-gátlók, köztük a diklofenák szisztémás alkalmazása szív- és tüdő- és vesetoxicitást okozhat a magzatban. A terhesség végén mind az anyánál, mind a gyermeknél a vérzési idő meghosszabbodását okozhatja, és a szülés elhúzódhat.
Ezért a Flector forte ellenjavallt a terhesség utolsó trimeszterében (lásd 4.3 pont).

Szoptatás
[bookmark: _Hlk171428531]A diklofenák kis mennyiségben átjut az anyatejbe. A Flector forte terápiás dózisaiban azonban nincs várható hatása a szoptatott gyermekre. A kontrollos vizsgálatok hiánya miatt szoptató nők a készítményt csak egészségügyi szakember tanácsadása mellett használhatják. Ebben az esetben a Flector forte gélt a szoptató anya mellére nem szabad alkalmazni, továbbá más területen nem szabad kiterjedt bőrfelületen vagy hosszú időn át használni (lásd 4.4 pont). 

Termékenység
A diklofenák topicalis alkalmazású készítményeinek emberi termékenységre gyakorolt hatásáról nincsenek rendelkezésre álló adatok.

4.7	A készítmény hatásai a gépjárművezetéshez és a gépek kezeléséhez szükséges képességekre

A diklofenák külsőleges alkalmazása nem vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.

4.8	Nemkívánatos hatások, mellékhatások

A mellékhatások (1. táblázat) gyakoriság szerint kerültek felsorolásra, a leggyakoribbal kezdve, az alábbi besorolás szerint: nagyon gyakori (≥ 1/10); gyakori (≥ 1/100 – < 1/10); nem gyakori (≥ 1/1000 – < 1/100); ritka (≥ 1/10 000 – < 1/1000); nagyon ritka (< 1/10 000); nem ismert (a gyakoriság a rendelkezésre álló adatok alapján nem becsülhető meg).

1. táblázat

	Fertőző betegségek és parazitafertőzések

	Nagyon ritka
	Pustulosus bőrkiütés

	Immunrendszeri betegségek és tünetek

	Nagyon ritka
	Túlérzékenység (beleértve az urticariát is), angioödéma 

	Légzőrendszeri, mellkasi és mediastinalis betegségek és tünetek

	Nagyon ritka
	Asthma

	Emésztőrendszeri betegségek és tünetek
	

	Nagyon ritka
	Emésztőrendszeri panaszok

	A bőr és a bőr alatti szövet betegségei és tünetei

	Gyakori
	Bőrkiütés, erythema, ekcéma, dermatitis (beleértve a kontakt dermatitist is), viszketés

	Nem gyakori
	Bőrhámlás, bőr dehidratációja, ödéma

	Ritka
	Bullosus dermatitis

	Nagyon ritka
	Fényérzékenységi reakció

	Nem ismert
	Égő érzés az alkalmazás helyén



A Flector forte gélt a bőr nagy területén és hosszabb időn át alkalmazva nem zárható ki a szisztémás mellékhatások lehetősége (pl. vese-, máj- vagy gastrointestinalis hatások, szisztémás túlérzékenységi reakciók), mint ami a diklofenák-tartalmú gyógyszer szisztémás alkalmazása után is jelentkezhet.

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

A topicalisan alkalmazott diklofenák alacsony szisztémás felszívódása miatt a túladagolása nagyon valószínűtlen.
Ha az ajánlott dózist jelentősen túllépik, a gélt el kell távolítani a bőrről (pl. papírtörlővel), és vízzel le kell mosni.
Azonban a szisztémás diklofenák túladagolása után megfigyeltekhez hasonló nemkívánatos hatások várhatók, ha a topicalisan alkalmazott diklofenákot véletlenül lenyelik (1 db 60 g gélt tartalmazó tubus 1200 mg diklofenák-nátriumnak megfelelő mennyiséget jelent). 
Véletlen lenyelése esetén, amennyiben az jelentős szisztémás mellékhatásokat okoz, az NSAID-mérgezés kezelésére általában vonatkozó általános terápiás intézkedéseket kell alkalmazni. Gyomormosás és aktivált szén alkalmazása megfontolandó, különösen a bevitel utáni rövid időn belül.
Nincs specifikus ellenanyaga.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: Topicalisan alkalmazható termékek ízületi és izomfájdalmak esetén; gyulladáscsökkentő készítmények, nem-szteroid gyulladásgátlók topicalis használatra
ATC kód: M02A A15.

Hatásmechanizmus és farmakodinámiás hatások:
A diklofenák egy erős nem-szteroid gyulladáscsökkentő hatóanyag (NSAID). Terápiás hatását főként a ciklooxigenáz-2 (COX-2) enzim általi prosztaglandin-szintézis gátlásán keresztül fejti ki; ezt hagyományos állatkísérletes gyulladásmodellekben mutatták ki. Embereknél a diklofenák csökkenti a gyulladással összefüggő fájdalmat, duzzanatot és lázat. Továbbá a diklofenák reverzibilisen gátolja az ADP és a kollagén által indukált thrombocyta-aggregációt. 

5.2	Farmakokinetikai tulajdonságok

Felszívódás
A bőrön keresztül felszívódó diklofenák mennyisége arányos a kontaktusidővel és a Flector forte géllel kezelt bőrfelület nagyságával, továbbá függ a teljes topicalis dózistól és a bőr hidratáltságának mértékétől. 500 cm2 bőrfelületenként 2,5 g Flector forte topicalis alkalmazása után körülbelül 6%-a  abszorbeálódott az alkalmazott dózisnak, amelyet a teljes renalis eliminációhoz viszonyítva határoztak meg, összehasonlítva a diklofenák-nátrium szájon át történő alkalmazásával. Felnőtteknél a légmentesen záró kötszer 10 órán át tartó alkalmazása háromszorosára növelheti a bőrön keresztül felszívódó diklofenák mennyiségét.

Eloszlás
A Flector forte kéz- és térdízületekre történő topicalis alkalmazását követően a diklofenák szintje mérhető a plazmában, a synovialis szövetekben és a synovialis folyadékban. A diklofenák maximális plazmakoncentrációja topicalis alkalmazást követően körülbelül 100-szor alacsonyabb, mint oralis adagolás után. A diklofenák 99,7%-a a plazmaproteinekhez kötődik, főként az albuminhoz (99,4%). A Flector forte alkalmazásakor a diklofenák a bőrben felhalmozódik, és onnan, mint egy „tározóból”, fokozatosan szabadul fel az alatta lévő szövetekbe. Innen a diklofenák elsősorban a gyulladt mély szövetekbe jut – és ott perzisztál –, például az ízületekbe, ahol koncentrációja akár 20-szor magasabb a plazmában mértnél.

Biotranszformáció
A diklofenák biotranszformációja részben a molekula intakt formájának glükuronidációja útján, de főként egyszeres és többszörös hidroxilezés révén történik, ami több fenolos metabolit keletkezéséhez vezet, amelyek többsége glükuronid-konjugátummá alakul. 
Két fenolos metabolit biológiailag aktív, de jóval kisebb mértékben, mint a diklofenák.

Elimináció
A diklofenák teljes szisztémás plazmaclearance-e 263 ± 56 ml/perc. A plazma-felezésiideje 1-2 óra. A metabolitok közül négy, köztük a két aktív metabolit is, rövid, 1-3 órás plazma-felezésiidővel rendelkezik. Az egyik metabolit, a 3'-hidroxi-4'-metoxi-diklofenák, hosszabb plazma felezési idővel rendelkezik. Ez a metabolit azonban inaktív. A diklofenák és metabolitjai főként a vizelettel ürülnek ki.

Jellemzők a betegeknél 
Vesekárosodásban szenvedő betegeknél nem várható a diklofenák és metabolitjainak felhalmozódása. 
Krónikus hepatitis vagy nem dekompenzált cirrhosis esetén a diklofenák farmakokinetikája és metabolizmusa ugyanaz, mint májbetegségben nem szenvedő betegeknél.

5.3	A preklinikai biztonságossági vizsgálatok eredményei

A hagyományos – farmakológiai biztonságossági, genotoxicitási és karcinogenitási – vizsgálatokból származó nem klinikai jellegű adatok azt igazolták, hogy a készítmény alkalmazásakor humán vonatkozásban különleges kockázat nem várható, az alkalmazási előírás más pontjaiban már leírtakon kívül. Állatkísérletekben a diklofenák szisztémás alkalmazását követő krónikus toxicitása főként gastrointestinalis elváltozások és fekélyek formájában jelentkezett. A 2 évig tartó toxicitási vizsgálat során a diklofenákkal kezelt patkányoknál a szív thrombosisának dózisfüggően emelkedett incidenciáját figyelték meg. 

Reprodukciós toxicitásra vonatkozó állatkísérletekben a diklofenák szisztémás alkalmazása gátolta a nyulak ovulációját, továbbá patkányoknál a beágyazódást és a korai embriófejlődést rontotta. A diklofenák alkalmazása a vemhesség és a szülés időtartamának növekedéséhez vezetett. A diklofenák embryotoxicus potenciálját három állatfajon (patkány, egér, nyúl) vizsgálták. Az anyaállatokra nézve toxikus dózisszintek mellett magzati elhalálozás és növekedési elmaradás jelentkezett. A rendelkezésre álló állatkísérletes adatok szerint a diklofenák nem tekinthető teratogén hatásúnak. Az anyaállatokra nézve toxikus határérték alatti dózisok nem gyakoroltak hatást az utódok posztnatális fejlődésére.

A diklofenák kockázatot jelent a vízi környezetre (lásd 6.6 pont).


6.	GYÓGYSZERÉSZETI JELLEMZŐK

6.1	Segédanyagok felsorolása
[bookmark: _Hlk145063308]
Dietil-amin
Karbomer 974P
Kokoil-kaprilokaprát
Makrogol-cetil-sztearil-éter
Izopropil-alkohol
Folyékony paraffin
Propilénglikol (E 1520)
Eukaliptuszolaj (limonént tartalmaz)
Butilhidroxitoluol (E 321)
Oleil-alkohol
Tisztított víz

6.2	Inkompatibilitások

Nem értelmezhető.

6.3	Felhasználhatósági időtartam

4 év.
Első felbontás után: 2 év (de legfeljebb a lejárati időn belül).

6.4	Különleges tárolási előírások

Ez a gyógyszer különleges tárolási hőmérsékletet nem igényel. 
A fénytől való védelem érdekében az eredeti csomagolásban tárolandó.
[bookmark: _Hlk147933948]Hűtőszekrényben nem tárolható! Nem fagyasztható!

6.5	Csomagolás típusa és kiszerelése

Tubus (PE/Al/PE), alumínium membránnal és polipropilén csavaros kupakkal lezárva, dobozban.

Kiszerelések: 60 g, 100 g, 120 g vagy 150 g gélt tartalmazó tubusok.

Nem feltétlenül mindegyik kiszerelés kerül kereskedelmi forgalomba.

6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Ez a gyógyszer kockázatot jelent a környezetre (lásd 5.3 pont).
Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés:  (egy keresztes)
Osztályozás: I. csoport
Orvosi rendelvény nélkül is kiadható gyógyszer (VN).


7.	A FORGALOMBA HOZATALI ENGEDÉLY JOGOSULTJA 

IBSA Pharma Kft. 
1124 Budapest, Fodor u. 54/b 
Magyarország


8.	A FORGALOMBA HOZATALI ENGEDÉLY SZÁMAI

OGYI-T-05033/15	1×60 g	PE/Al/PE tubusban
OGYI-T-05033/16	1×100 g	PE/Al/PE tubusban


9.	A FORGALOMBA HOZATALI ENGEDÉLY ELSŐ KIADÁSÁNAK/MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. augusztus 24.


10.	A SZÖVEG ELLENŐRZÉSÉNEK DÁTUMA

2026. augusztus 24.
NNGYK/ETGY/1441/2025
IBSA Group - Public

